

INDOKOLÁS

1. A javaslat tárgya

A Nemzetközi Vasúti Fuvarozásügyi Államközi Szervezet (OTIF) Műszaki Szakértői Bizottságának (CTE) 15. ülésére 2023. június 13–14-én kerül sor Bernben. Az ülés napirendjén a következők szerepelnek:

* az értékelést végző szervezetek képesítésére és függetlenségére vonatkozó egységes műszaki előírások felülvizsgálatára irányuló javaslat;
* a kockázatelemzésre és -értékelésre vonatkozó közös biztonsági módszerre irányuló egységes műszaki előírás módosítását célzó javaslat;
* a Műszaki Szakértői Bizottság eljárási szabályzatának módosítására irányuló javaslat;
* a fuvarozási telematikai alkalmazásokra vonatkozó (FTA) egységes műszaki előírás I. függelékében felsorolt FTA ÁME műszaki dokumentációk hivatkozásainak naprakésszé tételére irányuló javaslat.

Az OTIF a nemzetközi vasúti szállítást érintő egységes jogi kereteket dolgoz ki három fő tevékenységi területen: műszaki átjárhatóság, veszélyes áruk és vasúti szerződési jog.

A CTE által elfogadandó fent említett határozatok joghatással bíró jogi aktusok, és az Unió által képviselendő álláspontot az EUMSZ 218. cikkének (9) bekezdése alapján tanácsi határozattal kell meghatározni.

2. A JAVASLAT HÁTTERE

2.1. Nemzetközi Vasúti Fuvarozási Egyezmény (COTIF)

Az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezmény (a továbbiakban: COTIF) olyan nemzetközi megállapodás, amelynek mind az Unió, mind 25 uniós tagállam[[1]](#footnote-1) a szerződő fele.

2011. június 16-án a Tanács elfogadta az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és az OTIF közötti megállapodás aláírásáról és megkötéséről szóló 2013/103/EU tanácsi határozatot (a továbbiakban: EU–COTIF csatlakozási megállapodás).

A megállapodás 2011. július 1-jén lépett hatályba.

A COTIF 2. cikkének (1) bekezdése értelmében az OTIF célja a nemzetközi vasúti fuvarozás előmozdítása, fejlesztése és megkönnyítése minden szempontból, különösen egységes jogrendszer kialakítása révén a nemzetközi vasúti fuvarozással összefüggő egyes jogterületeken. A COTIF emellett szabályozza az OTIF működését, illetve meghatározza célkitűzéseit, hatáskörét, a szerződő államokkal fennálló kapcsolatát, valamint általában véve a tevékenységeit.

A COTIF tehát különféle jogi és műszaki jellegű vasúti ügyekkel kapcsolatos vasúti jogszabályokat tartalmaz, amelyek két részre oszthatók: az egyik maga az egyezmény, amely az OTIF működését szabályozza, a másik pedig a nyolc függelék, amely egységes vasúti jogszabályokat határoz meg:

* A. függelék: Nemzetközi vasúti személyszállítási szerződés **(CIV)**
* B. függelék: Nemzetközi vasúti árufuvarozási szerződés **(CIM)**
* C. függelék: Veszélyes áruk nemzetközi vasúti fuvarozása **(RID)**
* D. függelék: Nemzetközi vasúti forgalomban engedélyezett járművekre vonatkozó szerződések **(CUV)**
* E. függelék: Nemzetközi vasúti forgalomban használt infrastruktúrára vonatkozó szerződés **(CUI)**
* F. függelék: Egységes szabályok a nemzetközi forgalomban használni tervezett vasúti berendezésekre vonatkozó műszaki szabványok érvényesítésére és egységes műszaki előírások elfogadására **(APTU egységes szabályok)**
* G. függelék: Egységes szabályok a nemzetközi forgalomban használt vasúti berendezések műszaki engedélyezésére **(ATMF egységes szabályok)**
* H. függelék: Egységes szabályok a nemzetközi forgalomban használt vonatok biztonságos üzemeltetésére **(EST egységes szabályok)**

A COTIF F. és G. függeléke alapján 12 egységes műszaki előírás foglalkozik a műszaki átjárhatósággal. A nemzetközi forgalomban való engedélyezés tekintetében a COTIF keretében hozott egységes műszaki előírások ugyanazt a célt szolgálják, mint az uniós átjárhatósági műszaki előírások (ÁME) az (EU) 2016/797 irányelv II. fejezetében meghatározottak szerint.

A COTIF 47 szerződő állama közül 42 – beleértve a már említett 25 uniós tagállamot – alkalmazza az F. és a G. függeléket.

2.2. Az OTIF Műszaki Szakértői Bizottsága (CTE)

A Műszaki Szakértői Bizottság (CTE) a COTIF 13. cikke (1) bekezdésének f) pontja értelmében jött létre. Tagsága a COTIF F. és G. függelékét (APTU és ATMF) alkalmazó OTIF-tagállamokból tevődik össze.

A CTE hatáskörébe tartoznak a vasúti vonatkozású átjárhatósági és műszaki harmonizációs ügyek, valamint a műszaki jóváhagyási eljárások. Ez a bizottság dolgozza ki az APTU és az ATMF függeléket és azoknak a nemzetközi vasúti forgalomban történő felhasználásra szánt vasúti berendezésekre vonatkozó egységes szabályait, különösen az alábbiak tekintetében:

* a járművekre és az infrastruktúrára vonatkozó műszaki előírások elfogadása és szabványok ellenőrzése;
* a járművek megfelelőségének értékelésével kapcsolatos eljárások;
* a járművek karbantartásával kapcsolatos rendelkezések;
* a vonatok összeállításával és a járművek biztonságos használatával kapcsolatos feladatok;
* kockázatelemzéssel és -értékeléssel kapcsolatos rendelkezések;
* nyilvántartásokra vonatkozó előírások.

A CTE jelenleg egy állandó munkacsoporttal (WG TECH) rendelkezik, amelynek feladata a bizottság határozatainak előkészítése.

A COTIF 20. cikke (1) bekezdésének b) pontja értelmében, illetve az F. függelék (APTU) 6. cikkének megfelelően a CTE feladata az egységes műszaki előírások elfogadása vagy módosítása. A COTIF 16. cikkének (10) bekezdésével összhangban a CTE hatáskörrel rendelkezik arra, hogy javaslatot tegyen eljárási szabályzatának felülvizsgálatára.

2.3. Jogi aktusok CTE általi elfogadása

Az APTU 6. cikkének megfelelően a CTE az egyezmény 16. és 20. cikkében, illetve 33. cikkének (6) bekezdésében meghatározott eljárással összhangban dönt arról, hogy elfogadja-e az adott egységes műszaki előírást vagy az azt módosító rendelkezést. Az egységes műszaki előírások elfogadására vonatkozó szokványos eljárás időtartama megközelítőleg másfél év lehet.

2.4. A CTE által a 2023. június 13–14-i ülésen elfogadandó tervezett jogi aktusok

2.4.1. Az értékelést végző szervezetek képesítésére és függetlenségére vonatkozó egységes műszaki előírás felülvizsgálata (GEN-E egységes műszaki előírás)

A GEN-E egységes műszaki előírás az értékelést végző szervezetek részéről szükséges képesítéseket és függetlenséget írja le. Jelenlegi változata 2011. december 1-jén lépett hatályba. A dokumentum a vasúti rendszer Közösségen belüli kölcsönös átjárhatóságáról szóló 2008/57/EK európai parlamenti és tanácsi irányelv[[2]](#footnote-2) VIII. mellékletén alapult.

A GEN-E egységes műszaki előírásnak a CTE által javasolt teljes felülvizsgálatát az előírás hatálybalépése óta bekövetkezett számos fejlemény indokolja.

Először is a 2008/57/EK európai parlamenti és tanácsi irányelvet felváltotta az (EU) 2016/797 európai parlamenti és tanácsi irányelv[[3]](#footnote-3). Az újabb irányelv részletesebb rendelkezéseket tartalmaz az értékelő szervezetek képesítésére és függetlenségére vonatkozóan, mint a korábbi irányelv.

A GEN-E egységes műszaki előírás javasolt teljes körű felülvizsgálatának célja a következő:

* a rendelkezések egyértelműbb strukturálása;
* az egységes műszaki előírás hatályának pontosítása, különösen az uniós jog vonatkozásában;
* a rendelkezések összehangolása az EU-ban alkalmazandó legújabb rendelkezésekkel.

Következtetés: az Európai Unió megszavazhatja a GEN-E egységes műszaki előírás OTIF által javasolt felülvizsgálatát.

2.4.2. A kockázatelemzésre és -értékelésre vonatkozó közös biztonsági módszerre irányuló egységes műszaki előírás módosítása (GEN-G egységes műszaki előírás)

A GEN-G egységes műszaki előírás harmonizált eljárást állapít meg a vasúti rendszert vagy – amennyiben ezeket az egységes műszaki előírás előírja – a strukturális alrendszereket érintő jelentős változásokkal kapcsolatos kockázatok kezelésére. A GEN-G egységes műszaki előírás a közös biztonsági módszer keretében működő független értékelő testületekre alkalmazandó követelményeket is szabályozza. Ezek jelenleg egyenértékűek az (EU) 2015/1136 bizottsági végrehajtási rendelettel[[4]](#footnote-4) módosított 402/2013/EU bizottsági végrehajtási rendeletben meghatározottakkal.

A javasolt felülvizsgálat kiterjeszti a GEN-G egységes műszaki előírás hatályát, így az ki fog terjedni az EST egységes szabályok hatálya alá tartozó biztonságirányítási rendszerrel kapcsolatos kockázatelemzésre és -értékelésekre.

A javaslat nem módosítja az APTU és az ATMF egységes szabályok hatálya alá tartozó kérelmekre vonatkozó kockázatértékelési és -elfogadási rendelkezéseket. Ezek a kérelmek elsősorban olyan új termékek értékelésére vonatkoznak, mint a járművek, a járművek karbantartása, illetve a termékek tervezésének, szerkezetének vagy karbantartásának módosítása, feltéve, hogy ezek a kérelmek az APTU és az ATMF egységes szabályok hatálya alá tartoznak.

A módosítások révén a kérelmek az EST egységes szabályok hatálya alá kerülnek. Ezek a kérelmek főként operatív és szervezeti módosításokra – többek között a biztonságirányítási rendszer módosításaira – irányulnak, feltéve, hogy az EST egységes szabályok hatálya alá tartoznak.

Következtetés: az Európai Unió megszavazhatja a GEN-G egységes műszaki előírás OTIF által javasolt módosítását.

2.4.3. A Műszaki Szakértői Bizottság (CTE) eljárási szabályzatának módosítása

A COTIF 16. cikkének (10) bekezdése előírja, hogy a CTE-nek meg kell állapítania eljárási szabályzatát. Ez utóbbi célja annak biztosítása, hogy a megbeszélésekre rendezett keretek között kerüljön sor, és hogy valamennyi résztvevő jogai és kötelezettségei egyértelműek legyenek.

Az eljárási szabályzat javasolt módosításának célja a következő:

* a Covid19-világjárvány óta kialakult gyakorlatoknak és különösen annak a figyelembevétele, hogy a hibrid ülések általánossá váltak;
* az OTIF jogi ügyekkel és nemzetközi együttműködéssel foglalkozó ad hoc bizottsága által 2022. április 5-én elfogadott, az érdekelt feleknek az OTIF munkájában való részvételére vonatkozó ajánlás figyelembevétele;
* a CTE azon új gyakorlatának tükrözése, hogy röviddel az ülései után listát ad ki a határozatairól;
* a CTE 14. ülésén hozott azon döntés tükrözése, amelynek értelmében a szerződő államoknak és a regionális szervezeteknek kapcsolattartási pontokat kell kijelölniük.

Következtetés: az Európai Unió megszavazhatja a CTE eljárási szabályzatának az OTIF által javasolt formában történő módosítását.

2.4.4. A fuvarozási szolgáltatások telematikai alkalmazásaira vonatkozó egységes műszaki előírás (FTA egységes műszaki előírás) I. függelékében felsorolt FTA ÁME műszaki dokumentációk hivatkozásainak naprakésszé tétele

A 2017. december 1-je óta hatályos FTA egységes műszaki előírás meghatározza a vasúti társaságok és a pályahálózat-működtetők közötti kommunikációs folyamatra, a vonatok és a kocsik mozgásának nyomon követésére szánt adatbázisokra, illetve a fuvaroztatóknak nyújtandó tájékoztatásra vonatkozó követelményeket. Az egységes műszaki előírás egyenértékű az Európai Unió vasúti rendszerének a fuvarozási szolgáltatások telematikai alkalmazásai elnevezésű alrendszerére vonatkozó átjárhatósági műszaki előírásokról szóló, 2014. december 11-i 1305/2014/EU bizottsági rendelettel[[5]](#footnote-5) (FTA ÁME). A rendeletet 2021. március 26-án módosította az (EU) 2021/541 rendelet[[6]](#footnote-6).

Az FTA egységes műszaki előírás hivatkozik az FTA ÁME műszaki dokumentumaira[[7]](#footnote-7), amelyek az Európai Unió Vasúti Ügynökségének (ERA) honlapján kerülnek közzétételre és rendszeres aktualizálásra. E hivatkozást úgy foglalták bele az egységes műszaki előírásba, hogy az informatikai rendelkezéseket a COTIF rögzíti ugyan, de az ERA gondozza. Az ilyen hivatkozások módosítása formálisan az FTA egységes műszaki előírás módosításának minősül, ezért arról a COTIF 20. cikke 1. bekezdésének b) pontjával és az APTU 6. és 8a. cikkével összhangban a Műszaki Szakértői Bizottságnak kell határozatot hoznia.

Következésképpen az FTA egységes műszaki előírás I. függelékében említett műszaki dokumentációt módosítani kell a hibák kijavítása, a visszajelzések figyelembevétele, a technikai fejlődés követése és az EU-ban alkalmazott előírásokkal való egyenértékűség fenntartása érdekében.

Következtetés: az Európai Unió megszavazhatja az FTA ÁME műszaki dokumentumaira tett hivatkozások OTIF által javasolt naprakésszé tételét.

2.5. Uniós hatáskör és szavazati jog

Az Európai Unió és a Nemzetközi Vasúti Fuvarozásügyi Államközi Szervezet között létrejött, az Európai Unió COTIF-egyezményhez való csatlakozásáról szóló, a 2011. június 16-i tanácsi határozattal jóváhagyott megállapodás 6. cikke az alábbiakat mondja ki:

„(1) Az Unió kizárólagos hatáskörébe tartozó ügyekre vonatkozó döntések során az Unió tagállamainak az Egyezmény szerinti szavazati jogát az Unió gyakorolja.

(2) Az Unió és tagállamai megosztott hatáskörébe tartozó ügyekre vonatkozó döntések esetén vagy az Unió, vagy annak tagállamai szavaznak.

(3) Az Egyezmény 26. cikkének (7) bekezdésére is figyelemmel, az Unió az Egyezmény feleinek is minősülő tagállamaival egyenlő számú szavazattal rendelkezik. Amennyiben az Unió él szavazati jogával, tagállamai nem szavazhatnak.”

Az uniós jog alapján az Unió kizárólagos hatáskörrel rendelkezik a vasúti közlekedéssel kapcsolatos ügyekben, amennyiben a COTIF, illetve az ez alapján elfogadott jogi aktusok ezen meglévő uniós szabályok hatályát érinthetik vagy megváltoztathatják.

A javasolt határozatok célja:

* az értékelést végző szervezetek képesítésére és függetlenségére vonatkozó egységes műszaki előírás összehangolása az (EU) 2016/797 európai parlamenti és tanácsi irányelvvel[[8]](#footnote-8),
* a kockázatelemzésre és -értékelésre vonatkozó közös biztonsági módszerre irányuló egységes műszaki előírásnak a biztonságirányítási rendszerek tekintetében történő összehangolása a kockázatelemzésre és -értékelésre vonatkozó közös biztonsági módszerről és a 352/2009/EK rendelet hatályon kívül helyezéséről szóló, 2013. április 30-i 402/2013/EU bizottsági végrehajtási rendelettel,
* a CTE eljárási szabályzatának aktualizálása,
* az FTA egységes műszaki előírás I. függelékében felsorolt FTA ÁME műszaki dokumentációk hivatkozásainak összehangolása.[[9]](#footnote-9)

A határozatok elfogadása egyértelműen hatással lesz az uniós szabályokra.

Az említett határozatok elfogadása tekintetében az Unió képviseletében a Bizottság fogja gyakorolni a szavazati jogot.

3. Az Unió által képviselendő álláspont

A fentiekben ismertetett okokból az Uniónak meg kell szavaznia a javaslatot.

4. Jogalap

4.1. Eljárási jogalap

4.1.1. Általános elvek

Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik *„a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.*

Az EUMSZ 218. cikkének (9) bekezdése attól függetlenül alkalmazandó, hogy az Unió tagja-e a szervnek vagy részes fele-e a megállapodásnak.[[10]](#footnote-10)

A *„joghatással bíró jogi aktus”* fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de *„meghatározó módon befolyásolják az uniós jogalkotó által [...] elfogadott szabályozás tartalmát”*.[[11]](#footnote-11)

4.1.2. A jelen esetre történő alkalmazás

A CTE egy megállapodás által, nevezetesen a COTIF-egyezmény és különösen annak 13. cikke (1) bekezdésének c) és f) pontja által létrehozott testület.

A CTE által a 15. ülésén elfogadandó jogi aktusok joghatással bíró jogi aktusok.

A tervezett jogi aktusok módosítják az OTIF jogi keretét. Mivel az Unió a COTIF teljes jogú szerződő fele, a tervezett jogi aktusok az EU-COTIF csatlakozási megállapodással összhangban a nemzetközi jog alapján kötelező érvényűek lesznek az Unióra nézve.

Ezért a javasolt határozat eljárási jogalapja az EUMSZ 218. cikkének (9) bekezdése.

4.2. Anyagi jogalap

4.2.1. Általános elvek

Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül.

4.2.2. A jelen esetre történő alkalmazás

A tervezett jogi aktus elsődleges célkitűzése és tartalma a nemzetközi vasúti fuvarozással kapcsolatos.

A javasolt határozat anyagi jogalapja ezért az EUMSZ 91. cikke.

4.3. Következtetés

A javasolt határozat jogalapja az EUMSZ 91. cikke, összefüggésben az EUMSZ 218. cikkének (9) bekezdésével.

2023/0091 (NLE)

Javaslat

A TANÁCS HATÁROZATA

az Európai Unió által a Nemzetközi Vasúti Fuvarozásügyi Államközi Szervezet (OTIF) Műszaki Szakértői Bizottságának 15. ülésén az értékelést végző szervezetek képesítésére és függetlenségére, valamint a kockázatelemzésre és -értékelésre vonatkozó közös biztonsági módszerre irányuló egységes műszaki előírások módosítása, a Műszaki Szakértői Bizottság eljárási szabályzatának módosítása, továbbá az FTA egységes műszaki előírás I. függelékében felsorolt FTA ÁME műszaki dokumentációk hivatkozásainak naprakésszé tétele tekintetében képviselendő álláspontról

**AZ EURÓPAI UNIÓ TANÁCSA,**

tekintettel az Európai Unió működéséről szóló szerződésre és különösen annak 91. cikkére, összefüggésben 218. cikke (9) bekezdésével,

tekintettel az Európai Bizottság javaslatára,

mivel:

(1) Az Unió a 2013/103/EU tanácsi határozattal, valamint az Európai Uniónak a COTIF-egyezményhez való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet (OTIF) között létrejött megállapodással (a továbbiakban: megállapodás) összhangban csatlakozott az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezményhez (a továbbiakban: COTIF).[[12]](#footnote-12)

(2) A COTIF 13. cikke (1) bekezdésének f) pontja értelmében létrejött az OTIF Műszaki Szakértői Bizottsága (CTE).

(3) A COTIF 20. cikke (1) bekezdésének b) pontja és a – COTIF F. függelékét képező – nemzetközi forgalomban használni tervezett vasúti berendezésekre vonatkozó műszaki szabványok érvényesítésére és egységes műszaki előírások elfogadására vonatkozó egységes szabályok (APTU) 6. cikke értelmében a CTE feladata többek között az értékelést végző szervezetek képesítésére és függetlenségére (GEN-E), a kockázatelemzésre és -értékelésre vonatkozó közös biztonsági módszerre (GEN-G), valamint a fuvarozási telematikai alkalmazásokra (FTA) vonatkozó egységes műszaki előírások elfogadása vagy módosítása.

(4) A COTIF 16. cikkének (10) bekezdésével összhangban a CTE hatáskörrel rendelkezik arra, hogy javaslatot tegyen eljárási szabályzatának felülvizsgálatára.

(5) A CTE 2023. június 13–14-én tartandó 15. ülésének napirendjére felvette az értékelést végző szervezetek képesítésére és függetlenségére vonatkozó GEN-E egységes műszaki előírás teljes körű felülvizsgálatára, a kockázatelemzésre és -értékelésre vonatkozó közös biztonsági módszerre irányuló GEN-G egységes műszaki előírás módosítására, a Műszaki Szakértői Bizottság eljárási szabályzatának módosítására, továbbá az FTA egységes műszaki előírás I. függelékében felsorolt FTA ÁME műszaki dokumentációk hivatkozásainak naprakésszé tételére vonatkozó határozatokra irányuló javaslatot.

(6) Helyénvaló meghatározni az Unió által a Műszaki Szakértői Bizottságban képviselendő álláspontot, mivel a javasolt határozatok kötelező érvényűek lesznek az Unióra nézve.

(7) Az említett határozatok célja az értékelést végző szervezetek képesítésére és függetlenségére vonatkozó GEN-E egységes műszaki előírás összehangolása az (EU) 2016/797 európai parlamenti és tanácsi irányelvvel[[13]](#footnote-13), a kockázatelemzésre és -értékelésre vonatkozó közös biztonsági módszerre irányuló GEN-G egységes műszaki előírás felülvizsgálata, a Műszaki Szakértői Bizottság eljárási szabályzatának módosítása, valamint az FTA egységes műszaki előírás összehangolása az uniós szabályokkal, nevezetesen az (EU) 2021/5419 bizottsági végrehajtási rendelettel[[14]](#footnote-14).

(8) A tervezett OTIF-határozatok összhangban állnak az uniós joggal és az Unió stratégiai célkitűzéseivel, mivel hozzájárulnak az OTIF jogszabályainak az uniós jog azzal egyenértékű rendelkezéseivel való összehangolásához, ezért azokat az Uniónak támogatnia kell,

ELFOGADTA EZT A HATÁROZATOT:

1. cikk

Az 1980. május 9-i Nemzetközi Vasúti Fuvarozási Egyezmény alapján létrehozott Műszaki Szakértői Bizottság 15. ülésén az értékelést végző szervezetek képesítésére és függetlenségére vonatkozó GEN-E egységes műszaki előírás, valamint a kockázatelemzésre és -értékelésre vonatkozó közös biztonsági módszerre irányuló GEN-G egységes műszaki előírás módosításával, a Műszaki Szakértői Bizottság eljárási szabályzatának módosításával, továbbá a fuvarozási telematikai alkalmazásokra vonatkozó (FTA) egységes műszaki előírás I. függelékében felsorolt FTA ÁME műszaki dokumentációk hivatkozásainak naprakésszé tételével kapcsolatban az Unió által képviselendő álláspont a következő:

1. Meg kell szavazni az értékelést végző szervezetek képesítésére és függetlenségére vonatkozó GEN-E egységes műszaki előírásnak a CTE által javasolt – a GEN-E egységes műszaki előírásról szóló TECH-23005 sz. CTE-munkadokumentum szerinti – felülvizsgálatát.

2. Meg kell szavazni a kockázatelemzésre és -értékelésre vonatkozó közös biztonsági módszerre irányuló GEN-G egységes műszaki előírásnak a CTE által javasolt – a GEN-G egységes műszaki előírásról szóló TECH-23006 sz. CTE-munkadokumentum szerinti – módosításait.

3. Meg kell szavazni a Műszaki Szakértői Bizottság eljárási szabályzatának a CTE által javasolt – a TECH-23002 CTE sz. CTE-munkadokumentum szerinti – módosítását.

4. Meg kell szavazni az FTA egységes műszaki előírás I. függelékében felsorolt FTA ÁME műszaki dokumentációk hivatkozásainak CTE által javasolt – a Műszaki Szakértői Bizottságnak a TECH-21009-CTE UTP TAF határozatról szóló munkadokumentuma szerinti – naprakésszé tételét.

2. cikk

A Műszaki Szakértői Bizottság határozatait az elfogadásukat követően – hatálybalépésük napját megjelölve – ki kell hirdetni az *Európai Unió Hivatalos Lapjában.*

Ennek a határozatnak a Bizottság a címzettje.

Kelt Brüsszelben, -án/-én.

a Tanács részéről

az elnök

1. Csak Ciprus és Málta nem szerződő fél. [↑](#footnote-ref-1)
2. Az Európai Parlament és a Tanács 2008/57/EK irányelve (2008. június 17.) a vasúti rendszer Közösségen belüli kölcsönös átjárhatóságáról (EGT-vonatkozású szöveg) (HL L 191., 2008.7.18., 1. o.). [↑](#footnote-ref-2)
3. Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.). [↑](#footnote-ref-3)
4. A Bizottság (EU) 2015/1136 végrehajtási rendelete (2015. július 13.) a kockázatelemzésre és -értékelésre vonatkozó közös biztonsági módszerről szóló 402/2013/EU végrehajtási rendelet módosításáról (HL L 185., 2015.7.14., 6. o.). [↑](#footnote-ref-4)
5. Az EU Hivatalos Lapja: HL L 356., 2014.12.12., 438. o. [↑](#footnote-ref-5)
6. Az EU Hivatalos Lapja: HL L 108., 2021.3.29., 19. o. [↑](#footnote-ref-6)
7. A Bizottság (EU) 2019/778 végrehajtási rendelete (2019. május 16.) az 1305/2014/EU rendeletnek a változáskezelés tekintetében történő módosításáról (HL L 139I., 2019.5.27., 356. o.). [↑](#footnote-ref-7)
8. Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.). [↑](#footnote-ref-8)
9. A Bizottság (EU) 2019/778 végrehajtási rendelete (2019. május 16.) az 1305/2014/EU rendeletnek a változáskezelés tekintetében történő módosításáról (HL L 139I. , 2019.5.27., 356. o.). [↑](#footnote-ref-9)
10. A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 64. pont. [↑](#footnote-ref-10)
11. A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont. [↑](#footnote-ref-11)
12. A Tanács 2013/103/EU határozata (2011. június 16.) az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet közötti megállapodás aláírásáról és megkötéséről (HL L 51., 2013.2.23., 1. o.). [↑](#footnote-ref-12)
13. Az Európai Parlament és a Tanács (EU) 2016/797 irányelve (2016. május 11.) a vasúti rendszer Európai Unión belüli kölcsönös átjárhatóságáról (HL L 138., 2016.5.26., 44. o.). [↑](#footnote-ref-13)
14. A Bizottság (EU) 2021/541 végrehajtási rendelete (2021. március 26.) az 1305/2014/EU rendeletnek az adatszámítás és az adatcsere egyszerűsítése és javítása, valamint a változáskezelési eljárás aktualizálása tekintetében történő módosításáról (HL L 108., 2021.3.29., 19. o.). [↑](#footnote-ref-14)